
Forlængelse af midlertidig miljøgodkendelse og spildevandstilladelse til Ressourceplads Kalvehave, Præstøvej 10, 4771 Kalvehave

Vordingborg Spildevands rådgiver Sweco, ved Henning Madsen, har oplyst, at kloakarbejdet i Kalvehave er blevet forsinket fordi ressourcepladsen har ligget stille i en periode, hvor belægningen på pladsen skulle udskiftes og der var nyt udbud af entreprenør til udførelse af arbejdet. 

På baggrund heraf kan kloakarbejdet og dermed brugen af Ressourceplads Kalvehave på Præstvej 10, 4771 Kalvehave matr.nr. 15a Kalvehave By, Kalvehave ikke nå at blive afsluttet inden de forskellige tilladelser og miljøgodkendelsen udløber i 2026. I regner med at arbejdet vil strække sig mindst frem til og med maj måned 2027. På baggrund heraf søges der om en forlængelse af miljøgodkendelsen, landzonetilladelsen, tilslutningstilladelsen og VVM-screeningen af pladsen. 

Fuldmagt fra ejer
Ejeren af arealet har den 29. september 2026 fremsendt en fuldmagt til forlænget brug af arealerne frem til udgangen af 2027. 

Landzonetilladelsen
Vordingborg Kommunes landzoneteam har oplyst følgende om landzonetilladelsen:

Da projektet endnu ikke er afsluttet, og har ligget stille i længere tid grundet nyt udbud og skift af entreprenør, forlænges den midlertidige tilladelse til ressourcepladsen med 1 år. Landzonetilladelsen udløber derfor først 31. december 2027.

Forlængelsen vurderes ikke nødvendig at sende i nabohøring, da pladens funktionsperiode samlet vil være den samme. 

VVM-screeningen
Vordingborg Kommunes VVM-team har oplyst følgende om VVM-Screeningen: 
Bygge-og Ressourcepladsen er blevet screenet for miljøvurdering og der er i marts 2025 truffet afgørelse om, at der ikke skal udarbejdes miljøkonsekvensrapport. 

Da der ansøges om forlængelse af givne tilladelser/godkendelser uden ændringer i anvendelse og vilkår, er der ikke fundet grund til at screene efter miljøvurderingslovens 
Bilag 2, Punkt 13a; 

Ændringer eller udvidelser af projekter i bilag 1 eller nærværende bilag, som allerede er godkendt eller ved at blive udført, når de kan have væsentlige skadelige indvirkninger på miljøet. 

Afgørelsen af screening for miljøvurdering fra marts 2025, er derfor fortsat gældende. 

Afgørelse om Miljøgodkendelsen
Virksomhedens miljøgodkendelse af 11. marts 2025 udløber ifølge vilkår 40 i godkendelsen den 31. december 2026. 
På baggrund af ovenstående forsinkelser udstedes der et tillæg til miljøgodkendelsen af 11. marts 2025 i form af et nyt vilkår 40 med en ny udløbsdato for godkendelsen til erstatning for det tidligere vilkår 40. Miljøgodkendelsens øvrige vilkår bibeholdes som tidligere udstedt.

Vordingborg Kommune meddeler hermed Ressourcepladsen Kalvehave midlertidig miljøgodkendelsen frem til 31. december 2027 i henhold til kapitel 5, § 33 stk. 1 i Miljøministeriets lovbekendtgørelse af lov om miljøbeskyttelse nr. 1742 af 22. december 2025. Godkendelsen gives med hjemmel i Miljøbeskyttelseslovens § 40. 

Vilkår
40. Miljøgodkendelsen ophæves ved lukning af virksomheden senest den 31. december 2027. 

Afgørelse om Spildevand
Der gives samtidig hermed forlængelse af midlertidig tilladelse efter miljøbeskyttelseslovens § 19 og § 28 i samme forlængede periode til nedsivning af pladsvand og afledning af overskydende pladsvand til spildevandsledningen i Præstøvej, samt tilladelse til tilslutning af sanitært spildevand fra skurby på 5 PE i etableringsfasen. Sanitært spildevand i driftsfasen samles op i samletank og køres til renseanlæg. 
Tilladelsen gives som et nyt vilkår 15 i tilladelsen med en ny forlænget udløbsdato. Tilslutnings- og nedsivningstilladelsens øvrige vilkår bibeholdes som tidligere udstedt. 

Vilkår
15. Tilladelsen bortfalder, når ressourcepladsen nedlægges, dog senest den 31. december 2026. 

[bookmark: _Toc25228077][bookmark: _Toc57636853][bookmark: _Toc190170849]Klagevejledning
I og andre med væsentlig interesse i sagen kan klage til Miljø- og Fødevareklagenævnet over disse afgørelser om miljøgodkendelse og tilslutnings- og nedsivningstilladelse jævnfør Miljøbeskyttelseslovens §§ 98-100. Klage indgives via klageportalen, som finders via borger.dk eller virk.dk. Der logges på klageportalen med Nem-ID. En klage er indgivet, når den er tilgængelig for Vordingborg Kommune via klageportalen. Det koster et gebyr på 900 kr. for borgere og 1.800 kr. for virksomheder, organisationer og offentlige myndigheder at klage over afgørelsen.

I klageportalen sendes klagen automatisk først til kommunen. Hvis kommunen fastholder afgørelsen, sender kommunen klagen videre til behandling i nævnet via klageportalen. I får besked, når klagen sendes videre.

Hvis klagen sendes uden om klageportalen, afviser Miljø- og Fødevareklagenævnet klagen, medmindre I er blevet fritaget for brug af klageportalen. Hvis I ønsker at blive fritaget for at bruge klageportalen, skal I sende en begrundet anmodning til kommunen. Kommunen videresender anmodningen til nævnet, som herefter beslutter, om I kan fritages. Se betingelserne for at blive fritaget på naevneneshus.dk.

Godkendelsen vil blive bekendtgjort på Vordingborg Kommunes hjemmeside www.hoering.vordingborg.dk ved udstedelsen. 
Klagefristen for både godkendelsen og tilslutnings- og nedsivningstilladelsen er 4 uger fra tidspunktet for offentlig bekendtgørelse, det vil sige, at klagen skal være indtastet og gebyret til Klageportalen betalt senest den 11. november 2026.

Gebyret tilbagebetales hvis: 
· Klagesagen fører til, at den påklagede afgørelse ændres eller ophæves, 
· Klageren får helt eller delvis medhold i klagen, eller 
· Klagen afvises som følge af overskredet klagefrist, manglende klageberettigelse eller fordi klagen ikke er omfattet af Miljø- og Fødevareklagenævnets kompetence. 

Det bemærkes, at hvis den eneste ændring af den påklagede afgørelse er forlængelse af frist for efterkommelse af afgørelsen som følge af den tid, der er medgået til at behandle sagen i klagenævnet, tilbagebetales gebyret dog ikke. 

Kommunens afgørelser kan indbringes for domstolene indtil seks måneder efter den offentlige bekendtgørelse, jævnfør miljøbeskyttelseslovens § 101, stk. 1. Hvis der klages over afgørelserne, er fristen for søgsmål seks måneder fra endelig afgørelse. Reglerne om klage og søgsmål fremgår af miljøbeskyttelseslovens kapitel 11. 

Bestemmelsen indebærer ingen begrænsninger i Miljø- og Fødevareklagenævnets adgang til at ændre eller ophæve en påklaget godkendelse.

Venlig hilsen


	Dorrit Ekström
Miljømedarbejder

